**Sergei Andrejevitš Bobrovski** (ven. Сергей Андреевич Бобровский, s. 20. syyskuuta 1988 Novokuznetsk, Venäjän SFNT, Neuvostoliitto) on venäläinen jääkiekkomaalivahti, joka edustaa NHL-seura Florida Panthersia.
Bobrovski on ollut useasti Venäjän ykkösmaalivahti eri arvokisoissa.

Ura
---

### Seuraura

Bobrovski on kotikaupunginsa Novokuznetskin joukkueen Metallurg Novokuznetskin kasvatti. Hän pelasi seuran kakkosjoukkueessa pitkään, kunnes kaudella 2006–2007 hän sai pelata ensimmäiset ottelunsa Venäjän superliigassa. Kaudella 2007–2008 hän pelasi eniten joukkueen maalivahdeista. Kaudella 2008–2009 hän oli joukkueen kakkosmaalivahti ja 2009–2010 ykkösmaalivahti.

13. joulukuuta 2014, Bobrovski Columbus Blue Jacketsin paidassa
Toukokuussa 2010 Bobrovski teki kolmen vuoden tulokassopimuksen Philadelphia Flyersin kanssa. Hän vakuutti valmentajat harjoitusleirillä ja joukkueen päävalmentaja Peter Laviolette nimesi Bobrovskin aloittavaksi maalivahdiksi kauden 2010–2011 avauspeliin Pittsburgh Penguinsia vastaan lokakuussa 2010 Michael Leightonin ollessa loukkaantunut. Hän pelasi NHL-tulokaskaudellaan lopulta 54 runkosarja- ja kuusi pudotuspeliottelua. Kaudella 2011–2012 Bobrovski toimi Flyersin kakkosmaalivahtina Ilja Bryzgalovin hankinnan jälkeen. Hän pelasi kauden aikana 29 ottelua runkosarjassa ja yhden pudotuspeleissä.

Kesäkuussa 2012, kahden Philadelphia Flyersissa pelatun kauden jälkeen, Bobrovski siirtyi Columbus Blue Jacketsiin. Blue Jackets antoi Flyersille vaihdossa kolme varausvuoroa, muun muassa varausvuoron numero 45 NHL:n varaustilaisuudessa 2012. Vuonna 2013 Bobrovski voitti liigan parhaalle maalivahdille annettavan Vezina Trophy-palkinnon ensimmäisenä venäläisenä pelaajana, päästettyjen maalien keskiarvolla 2,00 ja 93,2 torjuntaprosentilla. Bobrovskin Vezinan arvoisesta pelaamisesta huolimatta Blue Jackets jäi täpärästi pudotuspelien ulkopuolelle.

1. heinäkuuta 2013 Bobrovski solmi kahden vuoden jatkosopimuksen Columbuksen kanssa, nostaen hänen vuosipalkkansa 5 625 000 dollariin. Bobrovski loukkaantui ottelussa Tampa Bay Lightningia vastaan 3. joulukuuta, ollen sivussa 6. tammikuuta 2014 asti. Blue Jackets pääsi pudotuspeleihin itäisen konferenssin ensimmäisellä villillä kortilla, mutta putosi ensimmäisellä kierroksella.

Tammikuussa 2015 Bobrovski teki Columbuksen kanssa neljä vuotta kestävän jatkosopimuksen.

Heinäkuussa 2019 Bobrovski teki Florida Panthersin kanssa seitsemän vuoden sopimuksen, josta Bobrovski tienaa 10 miljoonaa dollaria kaudesta.

### Maajoukkueura

Bobrovski oli Venäjän ykkösmaalivahti pronssia voittaneessa joukkueessa vuoden 2008 nuorten MM-kilpailuissa ja kultaa voittaneessa joukkueessa vuoden 2014 jääkiekon maailmanmestaruuskilpailuissa, joissa hänet valittiin turnauksen parhaaksi maalivahdiksi.

Lähteet
-------

1. ↑  Sergei Bobrovsky *Eliteprospects.com*. Viitattu 21.10.2010. (englanniksi)
2. ↑  Flyers Sign Three Prospects  6.5.2010. Philadelphia Flyers. Viitattu 21.10.2010. (englanniksi)
3. ↑  On The Fly!  20.10.2010. Philadelphia Flyers. Viitattu 21.10.2010. (englanniksi)
4. ↑  Sergei Bobrovsky *hockeydb.com*. Viitattu 22.6.2012. (englanniksi)
5. 1 2  Report: Jackets acquire Bobrovsky for draft picks *NHL.com*.  22.6.2012. Viitattu 22.6.2012. (englanniksi)
6. ↑  Bobrovsky becomes first Russian to win Vezina *nhl.com*. Viitattu 19.6.2013. (englanniksi)
7. ↑  Bobrovskille neljän vuoden jatkosopimus *Jatkoaika.com*. Viitattu 11.1.2015.
8. ↑  70 miljoonan diili! Aleksander Barkovin Florida hankki maalivahdiksi supertähti Bobrovskin Iltalehti. Viitattu 2.7.2019.


|  |  |  |
| --- | --- | --- |
| Edeltäjä:**Henrik LundqvistBraden Holtby** | **Vezina Trophyn voittaja**20132017 | Seuraaja:**Tuukka RaskPekka Rinne** |